ועדת הפנים ואיכות הסביבה, כנסת 18, פרוטוקול מספר 239, 2010-07-13 15:05

דוד אזולאי: צהרים טובים.

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: על סדר היום הצעת חוק התכנון והבנייה (תיקון מס' 93) (הוראות לעניין הוועדה המחוזית), התש"ע-2010, הצעת חוק פרטית של חבר הכנסת מאיר שטרית.

דוד אזולאי: הצעת החוק הזאת עברה בקריאה הראשונה.

דוד אזולאי: הבנתי שיש סיכום עם הממשלה לא לקדם בינתיים את הצעת החוק שלפנינו, וזאת בעקבות הדיונים על הרפורמה.

דוד אזולאי: היות וכרגע הדיונים על הרפורמה הופסקו מסיבות שאינן תלויות בנו אלא הממשלה החליטה להפסיק את הדיונים, אשר על כן החלטנו לקדם את הצעות החוק שנוגעות לרפורמה.

גלעד קרן: מדובר בשתי הצעות חוק, של חבר הכנסת מאיר שטרית ושל חבר הכנסת רוברט אילטוב, שאוחדו להצעה אחת.

יצחק כהן: בכל מקרה הממשלה תמכה בהצעת החוק בתנאי שיתאמו את המהלכים עם הממשלה.

דוד אזולאי: אדוני סגן שר האוצר, ברוך הבא.

דוד אזולאי: לא היית כאן בפתיחה.

דוד אזולאי: אמרנו את הדברים שאתה אומר.

דוד אזולאי: אנחנו מכירים את זה.

דוד אזולאי: בבקשה, אדוני נציג משרד המשפטים.

ארז קמיניץ: בהיבט הפורמלי, הממשלה לא יכולה לתמוך בהצעת החוק, משני טעמים.

ארז קמיניץ: טעם אחד, כפי שהזכיר סגן שר האוצר, בהיבט הפורמלי של הצעת החוק הפרטית הזאת נקבע שהיא תקודם בתיאום, אך לא היה תיאום עם הממשלה.

ארז קמיניץ: התיאום הזה נקבע, בין היתר, נוכח העובדה שבשעה שהוצגה הצעת החוק בוועדת השרים לענייני חקיקה הרפורמה היתה עדיין בחיתוליה אבל היה ברור שתהיה הסדרה בהקשר הזה, ובין היתר בעקבות הדבר הזה נתבקש התיאום.

ארז קמיניץ: כעת חיה אנו עומדים בפני מצב משפטי חדש שלפיו הממשלה מקדמת הצעת חוק, היא עברה קריאה ראשונה והרפורמה נמצאת על שולחן הכנסת.

ארז קמיניץ: נכון שהתעכבנו למשך תקופה מסוימת אבל ממש היום ועדת השרים לענייני חקיקה סיימה את כל דיוניה בהערות שנתקבלו מן הציבור ובהערות נוספות שנתקבלו ממשרדי הממשלה.

ארז קמיניץ: נמצא כאן סגן שר האוצר.

ארז קמיניץ: אנחנו נבקש לחדש את הדיונים בהקדם האפשרי.

ארז קמיניץ: בהקשר הספציפי של מתכנן המחוז, הנושא עבר דיונים רבים בתוך הממשלה.

ארז קמיניץ: הממשלה במליאתה אישרה את ההצעה שלפיה מתכנן המחוז יהיה אחד החברים בוועדה המחוזית.

ארז קמיניץ: יש כאן סתירה חזיתית.

ארז קמיניץ: הצעת החוק הפרטית הזאת סותרת חזיתית את עמדת הממשלה המאוחרת היותר, כפי שבאה לידי ביטוי בטיוטה שהועברה לכנסת ובאִשְרוּר של ההחלטה הזאת רק לפני שבועיים.

ארז קמיניץ: בשני ההיבטים הללו, פורמלית אני לא יכול להגיד שהממשלה תומכת בהצעת החוק הזאת.

ארז קמיניץ: אפשר אחר-כך להיכנס כמובן לגופו של עניין, אם תרצו, אבל התייחסתי רק להיבט הפורמלי.

דוד אזולאי: הייתי מבקש לשמוע את עמדת משרד הפנים בעניין הזה.

אפרת דון יחיא: בהמשך לדבריו של עו"ד ארז קמיניץ, אני לא חולקת על הדברים שהוא אמר, אבל אני מבקשת לציין ששר הפנים תומך בהצעה לגבי מתכנן המחוז.

אפרת דון יחיא: ההצעה מתייחסת גם לממונה המחוז ולגביו מבקשים שהממונה על המחוז בכל מקרה יישאר כחבר.

אפרת דון יחיא: על אף שלשר הפנים יש אפשרות לקבוע יושב-ראש אחר, עדיין הוא יישאר חבר בוועדה המחוזית.

דוד אזולאי: מה עמדת משרד הפנים באשר לקידום הצעת החוק הזאת?

אפרת דון יחיא: בעמדתי המשפטית אני ממש לא חולקת על דבריו של עו"ד ארז קמיניץ.

אפרת דון יחיא: אני יכולה רק להסכים לעמדה המשפטית שהוא הציג.

דוד אזולאי: כלומר, משרד הפנים עדיין ממשיך בתמיכתו בהצעת החוק הזאת?

אפרת דון יחיא: שר הפנים תומך בה.

דב חנין: יש ממשלה בישראל, או כל שר עושה עכשיו כרצונו?

דב חנין: זאת שאלה מעניינת.

דוד אזולאי: אתה צודק בשאלתך.

אפרת דון יחיא: שר הפנים מסר לי היום שהוא מבקש עדיין לתמוך בעמדה לפיה מתכנן המחוז לא יהיה חבר בוועדה המחוזית.

דוד אזולאי: תודה רבה.

דוד אזולאי: אני מודה לך.

דוד אזולאי: מר שמאי אסיף, בפעם האחרונה שהופעת בוועדה הפתעת אותנו לקראת סוף הישיבה.

דוד אזולאי: אני מקווה שהיום לא יהיו הפתעות.

דוד אזולאי: שמעתי שאתה פורש.

דב חנין: הפתעת וגם ציערת.

דוד אזולאי: אני מאחל לך הצלחה בהמשך הדרך.

שמאי אסיף: תודה רבה, אבל יש עוד זמן.

יצחק כהן: הוא יישאר עד גמר הרפורמה.

דב חנין: זה מבטיח לך ג'וב עד לשנת 2300 ...

שמאי אסיף: רציתי להביע את עמדתי.

שמאי אסיף: הבעתי אותה בצורה מפורטת גם בישיבה שבה הצעת החוק עלתה לקריאה הראשונה.

שמאי אסיף: עליי לומר שקיבלתי אישור במשרד הפנים להביע את עמדתי בעניין הזה.

שמאי אסיף: זאת עמדתי המקצועית וחשוב לי לומר אותה כאן, וכפי שאמרתי, קיבלתי אישור לומר אותה.

שמאי אסיף: אני סבור שהצעת החוק הזאת, לא רק שעומדת בסתירה למהלך ברור שהממשלה מובילה, אלא לגופו של עניין יש כאן פגיעה משמעותית מאוד בבסיס המקצועי של עבודת ועדות התכנון.

שמאי אסיף: אנחנו מדברים על מוסדות התכנון העיקריים, על שש ועדות מחוזיות שאמורות, גם היום וגם בעתיד, להיות אבני היסוד של התוכניות החשובות במדינת ישראל, כמובן מבלי להוריד מערכה של המועצה הארצית ושל ועדות המשנה שלה, אבל הוועדות המחוזיות עושות את מרב העבודה התכנונית.

שמאי אסיף: אני סבור שיהיה לא נכון, זאת תהיה אפילו שגיאה חמורה אם מתכנן המחוז, שהוא איש המקצוע הבכיר והמומחה ובעל הניסיון ובעל הידע, ייפגע מעמדו בכך שתישלל ממנו זכות ההצבעה בוועדה המחוזית.

שמאי אסיף: לדעתי זאת טעות קשה.

שמאי אסיף: זה לא נכון עניינית ולא נכון ציבורית.

שמאי אסיף: אני לא מבין את הסיבה.

שמאי אסיף: בהצעת החוק לדעתי אין שום נימוק סביר שאפשר להיתלות עליו.

שמאי אסיף: גם אם היה עימות של מי מחברי הכנסת שהציעו את ההצעה עם מי ממתכנני המחוזות בשלב כזה או אחר בקריירה שלהם, גם אם זה קרה זה בוודאי לא מצדיק את הניסיון הבוטה מאוד הזה.

שמאי אסיף: צריך לומר שעימותים מן הסוג הזה הם האל"ף-בי"ת של העבודה.

שמאי אסיף: בסך הכול נמצאים שם אנשי מקצוע שתפקידם העיקרי – והם עושים את זה יום-יום, שעה-שעה – לשמור על האינטרס הציבורי על מנת להבטיח שהדברים ייעשו באופן מקצועי ושמול המערך האדיר, הכלכלי והאחר, שעומד מאחורי כל יזמי התכנון – וכולנו מכירים את המערך הזה שמפעיל מערך מקצועי מאוד-מאוד מתוחכם, ולפעמים גם מערך פוליטי ולפעמים גם מערך לוביסטי כזה או אחר – בתוך המערכת יעמוד מישהו שיהיה גם מספיק חסון, מצד אחד, וגם חלק מן הוועדה עצמה, מצד שני.

שמאי אסיף: לשים אותו בצד ולהגיד שהוא רק גוף מייעץ לפי דעתי יגרום לפגיעה חמורה בעניין.

שמאי אסיף: אני סבור שהוועדה, כמי שמייצגת את הציבור, צריכה להיות מודאגת מאוד מסוג כזה של הצעה ולדחות אותה.

שמאי אסיף: מכיוון שהנושא הזה נדון גם ברפורמה, וסוד ידוע הוא שאחד הנושאים שנדון במהלך הדיונים ברפורמה בחוק התכנון והבנייה היה נושא טוהר המידות והחוסן המקצועי, לכן דווקא ברפורמה היה חיזוק משמעותי למעמדו של מתכנן המחוז, ולא להיפך.

שמאי אסיף: אני בהחלט מבין את הסתירה החזיתית הזאת וסבור שצריך לדחות את ההצעה.

שמאי אסיף: אני מקווה שבתוך זמן קצר נתחיל לדון ברפורמה ושם אפילו נחזק את מעמדו של מתכנן המחוז ולא נעשה איזה מעשה שלדעתי אסור שייעשה.

דוד אזולאי: אני מבקש להביא לתשומת לבך שהממשלה ושר הפנים תמכו בהצעת החוק הזאת.

דוד אזולאי: מי שהגיש אותה הוא שר פנים לשעבר וגם ראש עירייה לשעבר.

דוד אזולאי: אני מניח שהוא מכיר קצת את המהלכים.

שמאי אסיף: מכיוון שאני מכיר את שני השרים, בכל זאת אני מרשה לעצמי, כאיש מקצוע בתחום הזה בעל ניסיון לא מועט, לומר את עמדתי ואת דעתי.

שמאי אסיף: אני עומד מאחוריה, ויש לי ויכוח עם המציעים.

שמאי אסיף: אגב, הצגתי את עמדתי גם בפני מנכ"ל משרד הפנים והיא הוצגה גם בפני שר הפנים והדברים נאמרו.

שמאי אסיף: מסתבר שיש חילוקי דעות ובעניין הזה אני בכל אופן עומד איתן על דעתי.

דוד אזולאי: אני בטוח שאדוני מציג כאן דעה מקצועית מאוד על סמך הניסיון הרב שאדוני צבר במשך כל השנים.

דוד אזולאי: הוועדה לא תוכל להתעלם מן הדברים שנאמרו כאן.

דוד אזולאי: יחד עם זה, אני מדגיש, צריך לזכור מי הוא יוזם הצעת החוק הזאת, ובכל זאת הממשלה אישרה אותה.

דוד אזולאי: חבר הכנסת דב חנין, בבקשה אדוני.

דב חנין: תודה רבה, אדוני היושב-ראש.

דב חנין: הדיון הזה מעלה שאלה עקרונית וחשוב שנתייחס אליה כשאלה כזאת.

דב חנין: בלא מעט מקרים מסתבר בדיוני הוועדה שיש מחלוקת בין משרדי ממשלה שונים.

דוד אזולאי: אנחנו מכירים את זה.

דב חנין: אנחנו מכירים את זה היטב, וזה קורה פעמים רבות.

דב חנין: זה גם לגיטימי וטבעי, ולא צריך להפריע לנו לעשות את עבודתנו.

דב חנין: המקרה שאנו עוסקים בו כרגע שונה.

דב חנין: אומר למה אני מתכוון.

דב חנין: אני אומר את הדברים גם לקראת הדיון ברפורמה בתכנון ובבנייה.

דב חנין: שר הפנים מופקד על תחום התכנון בישראל.

דב חנין: הוא לא עוד שר.

דב חנין: אני מניח שבדיוני הרפורמה נוכל לשמוע שהמשרד להגנת הסביבה יש לו הערות כאלה או אחרות, וזה בסדר, אבל הוא לא המשרד המופקד על התכנון.

דב חנין: נראה לי לא נכון ולא סביר – אני אומר את זה ברמת העיקרון כרגע ועוד לא מתייחס להצעת החוק הספציפית שמונחת בפנינו – שתובא לכנסת הצעת חוק בנושא ששר הפנים מופקד עליו, ואמנם הממשלה תומכת בה, אבל שר הפנים אומר שהיא לא טובה.

דב חנין: אני מתייחס לפרסומים שהיו לא מזמן בתקשורת על כך שהרפורמה לא מקובלת על שר הפנים.

דב חנין: קראתי את מכתבו של שר הפנים ואני סבור שטוב תעשה הממשלה – ייתכן שהדיון בכך ייקח לכם זמן נוסף – אני מציע לכם במלוא האחריות וכובד הראש לא לעשות את המעשה, לא להביא את הרפורמה בתכנון ובבנייה בניגוד לדעתו של השר שמופקד על הנושא הזה.

דב חנין: אני יודע שאתם רוצים לקדם את זה מהר, אני יודע שאתם רוצים 'לא לקחת שבויים בדרך', זה בסדר גמור.

דב חנין: אבל שר הפנים הוא לא 'עוד שבוי בדרך'.

דב חנין: שר הפנים הוא שר הפנים של מדינת ישראל.

דב חנין: למה אני מזכיר את הנושא הזה כאן?

דב חנין: אני אומר את זה קודם כול לנציגי הממשלה לקראת הדיון על הרפורמה.

דב חנין: אוי ואבוי אם כך יקרה לנו, אם יביאו לנו רפורמה בנושא התכנון והבנייה ששר הפנים לא תומך בה, או שיש לו הערות לגביה, כי אז ממשלת ישראל עובדת לא נכון.

דב חנין: תפתרו את הבעיות, תשכנעו זה את זה ותגיעו עם עמדה מוסכמת.

שמאי אסיף: בהחלט.

דב חנין: אני מודה על הנכונות ועל ההסכמה.

דב חנין: אני מציע, אדוני, שזאת תהיה עמדת הוועדה בנושא הזה.

דב חנין: באותו אופן, גם בנושא הזה, אני חייב להגיד לכם, אני מרגיש לא נוח.

דב חנין: במקרה הזה אני באופן אישי דווקא מסכים עם עמדת הממשלה כפי שנציג משרד המשפטים הציג אותה.

דב חנין: אני לא תומך נלהב של הרפורמה, כפי שידוע לכם, אבל אני יודע שהממשלה מתכוונת לקדם רפורמה כזאת ונראה לי מוזר שאנחנו כוועדה בכנסת ננסה להקדים את הרפורמה של הממשלה.

דוד אזולאי: חבר הכנסת דב חנין, ציינתי בתחילת דבריי, לא התכוונתי לקדם את הצעת החוק הזאת.

דוד אזולאי: החלטתי לקדם אותה כאשר הופסקו הדיונים על הרפורמה.

יצחק כהן: הממשלה קיבלה החלטה ביום ראשון בנוכחות כל השרים, כולם הצביעו בעד, כולל שר הפנים.

יצחק כהן: הצעת החוק על הרפורמה חזרה לוועדת השרים אך בינתיים יושבו המחלוקות.

דוד אזולאי: אדוני סגן השר, נאמר לי במפורש שעליי להפסיק את הדיונים.

דוד אזולאי: הפה שאמר לי להפסיק את הדיונים עדיין לא אמר לי להתחיל בהם שוב.

דוד אזולאי: מבחינתי נותרה ההוראה האחרונה והיא שקובעת.

דוד אזולאי: עם כל הכבוד, הממשלה החליטה, הממשלה קבעה, אבל אף אחד לא פנה אליי.

דב חנין: בכל זאת אני רוצה לחדד את ההיבט הזה.

דב חנין: אדוני היושב-ראש, אתה צודק.

דב חנין: כולנו יודעים שהממשלה ביקשה מן הוועדה לעצור את הדיונים על הרפורמה.

דב חנין: לצערי הרב, הבקשה הזאת איננה החלטה של הממשלה לסגת מן הרפורמה, אלא היא מבטאת רצון של הממשלה לדון בעוד כמה דברים דיון נוסף, ואני מבין שהדיון הזה מתנהל.

ארז קמיניץ: הדיון הסתיים.

דב חנין: או הסתיים אפילו, שזה עוד יותר חד.

דב חנין: ואז יחזירו לנו שוב את הרפורמה, וייקח אולי עוד שבוע או שבועיים בכדי שיעשו את הדברים בצורה מסודרת, וזה בסדר גמור.

דב חנין: במקביל אנחנו כאן מייצרים חקיקה אחרת.

דב חנין: זה נראה לי פשוט לא נכון.

דב חנין: אם היו מגיעים לכאן נציגי הממשלה ומצהירים, כפי שאני אולי מציע להם להצהיר, שהממשלה נמלכה בדעתה ולא רוצה לקדם את הרפורמה, אני בטוח שלפחות חלק מחברי הכנסת היו מברכים על כך, ואז היינו מקדמים חקיקה אחרת.

דב חנין: מכיוון שלא זאת עמדת הממשלה ואנו שומעים שעמדת הממשלה דווקא הפוכה, ברצונה לקדם את הרפורמה בצורה מהירה יחסית, אני סבור שפשוט נטעה אם נקדם חקיקה אחרת במקביל, או באופן סותר.

דב חנין: אני אפילו לא יודע להגיד בדיוק מה יהיו היחסים בין הדברים, כי אין ביניהם שום יחסים.

דב חנין: אלה שני דברים שלא באמת מדברים זה עם זה.

דב חנין: ואז מה עשינו בזה?

דב חנין: אנחנו נקבל החלטה.

דב חנין: ייתכן שההחלטה הזאת מוציאה איזה נדבך של איזונים או שיקולים שנמצאים בתוך הרפורמה הממשלתית שאני לא מכיר את המהדורה האחרונה שלה.

שמאי אסיף: בנושא הזה לא היה שינוי.

דב חנין: אני אומר את הדברים מחוסר ידע.

דב חנין: לדעתי זאת תהיה שגיאה שלנו כוועדה של הכנסת.

דב חנין: אני אומר את הדברים כאיש אופוזיציה.

דב חנין: אני לא מחויב לממשלה, אבל אני מציע שנתנהל בעבודה מסודרת מול הממשלה, כי אני יודע שגם האופוזיציה לא תוכל לקדם את המהלכים שלה אם לא יהיה דיאלוג כזה.

ארז קמיניץ: אני רוצה להתייחס להערות שנשמעו.

ארז קמיניץ: ראשית, אדוני שאל על הפה שביקש להפסיק את הדיונים.

ארז קמיניץ: ההפסקה של הדיונים למעשה באה בעקבות בקשה של הוועדה, בקשה של חברי כנסת.

ארז קמיניץ: אמרו לנו: 'אתם בודקים את מנגנוני הבקרה והשקיפות לפי הנחיית ראש הממשלה, בעקבות פרשיות כאלה או אחרות.

ארז קמיניץ: אנא השלימו את הבדיקה שלכם ואז תחזרו'.

ארז קמיניץ: זה עלה בשלושת הדיונים הראשונים על הצעת החוק.

ארז קמיניץ: אמרנו שאנחנו אכן ממשיכים לנהל את הדיונים ביחס למנגנוני הבקרה והשקיפות.

ארז קמיניץ: אמרנו שאנחנו ממשיכים ושומעים הערות של הציבור, גם אחרי התקופה שבה נקצב הזמן להערות.

ארז קמיניץ: אכן נעשתה עבודה בעניין הזה, כפי שהתחייבנו גם לבג"ץ, והסכמנו להשלים את העבודה הזאת למרות שבאחד הדיונים שבהם השתתפתי אמרתי, מתוך הכרותי את עבודת הכנסת, שלדעתי אין שום בעיה להמשיך את הדיונים בוועדה ובמקביל להמשיך גם את הדיונים בהערות פרטניות כאלה או אחרות בתוך הממשלה.

ארז קמיניץ: זה קורה כל הזמן, חדשות לבקרים.

ארז קמיניץ: אבל הוועדה הביעה אי-נוחות מכך, אני לא אומר שבאופן רשמי אלא גם באופן לא רשמי.

ארז קמיניץ: היו טענות רבות בעניין הזה והממשלה קיבלה אותן והחליטה לעצור את הדיונים בכנסת, לסיים את המהלכים בתוך הממשלה ואז לחזור לוועדה.

ארז קמיניץ: ב-4 ביולי, ביום ראשון שעבר התקבלה החלטת ממשלה בעניין.

ארז קמיניץ: החלטת הממשלה סגרה את כל הקצוות כמעט, עם עוד קצת תיקונים אחרונים שביקשו מוועדת השרים לעשות.

יצחק כהן: וכל השרים הצביעו בעד.

ארז קמיניץ: כל השרים הצביעו בעד.

ארז קמיניץ: הולכים קדימה.

ארז קמיניץ: ראש הממשלה אמר את זה בצורה חד-משמעית.

דב חנין: כולל השר להגנת הסביבה?

ארז קמיניץ: השר להגנת הסביבה, אינני זוכר אם הצביע על הכול.

ארז קמיניץ: ייתכן שהוא התנגד בסופו של דבר.

דב חנין: אמרתם שתמכו כל השרים.

דב חנין: אנחנו עדיין סופרים גם את השר להגנת הסביבה.

יצחק כהן: יש החלטת ממשלה והיא מחייבת.

דב חנין: בסדר, אבל למען ההיסטוריה, שלא יבואו בטענות שלא הזכירו את התנגדות השר להגנת הסביבה.

ארז קמיניץ: ייתכן שהשר להגנת הסביבה הצביע נגד.

שמאי אסיף: כך אמרו ברדיו.

שמאי אסיף: זה מדויק.

יצחק כהן: אבל יש החלטת ממשלה.

ארז קמיניץ: שאלת על מנגנוני קבלת ההחלטות בממשלה.

ארז קמיניץ: אדוני, לפעמים מביאים איזו הצעת חוק גם לא על דעת השר שאחראי על התחום, אם הממשלה כך החליטה.

ארז קמיניץ: זה לא רצוי, עדיף לא לנהוג כך, אבל זה המצב.

ארז קמיניץ: הממשלה החליטה כממשלה לקדם את הצעת חוק התכנון והבנייה.

שמאי אסיף: משתמע מן הדברים שלך שזה בניגוד לעמדת השר.

שמאי אסיף: זה לא בניגוד לעמדת השר.

דוד אזולאי: אני מבין ששר הפנים הצביע במקרה הזה בעד.

שמאי אסיף: בוודאי.

שמאי אסיף: היו חילוקי דעות, שנפתרו.

שמאי אסיף: יש שקיפות.

שמאי אסיף: זה מופיע בעיתונים.

ארז קמיניץ: אדוני דיבר על הפה שמבקש לחדש את הדיונים.

ארז קמיניץ: מה צריך יותר מהחלטת ממשלה מפורשת בעניין?

ארז קמיניץ: הבוקר סיימנו את התיקונים האחרונים שביקשו מוועדת השרים לתקן.

ארז קמיניץ: העניין הוא פורמלי לחלוטין.

דוד אזולאי: אני רוצה לחדד את הדברים.

דוד אזולאי: עם כל הכבוד, כאשר נתבקשנו לקיים דיון בוועדה זה לא נאמר בצורה כפי שאדוני אומר.

דוד אזולאי: היתה הצעת חוק, היא אושרה במליאה והמליאה קבעה היכן יתקיימו הדיונים.

דוד אזולאי: תוך כדי הדיונים שוחחתי בטלפון עם איש בכיר שביקש שנקפיא את כל הדיונים, ואכן הקפאנו את הדיונים.

דוד אזולאי: כרגע אני מצפה שאותו איש ייפנה אליי שוב בטלפון.

גלעד קרן: הוא לא אמר את זה מהסיבות ש- - -

דוד אזולאי: הסיבות שבגינן הופסקו הדיונים לא היו אלה שאדוני אמר כאן.

דוד אזולאי: אין לזה שום קשר.

דוד אזולאי: אם תרצה, אני מוכן לפרט לפניך, לא לפרוטוקול, מדוע נתבקשתי להפסיק את הדיונים.

דוד אזולאי: אשמח מאוד להגיד לך מה הסיבות שהוצגו לי, אין לי בעיה לומר את זה.

ארז קמיניץ: בסדר.

ארז קמיניץ: ייתכן שלא הכול ידוע לנו.

דוד אזולאי: מבחינתי ההתנהלות של הוועדה כרגע היא כאילו אין כלום.

דוד אזולאי: דבר שני, הייתי מבקש מאוד לדעת, אולי אתם תודיעו לי, כרגע לא ידוע לי האם יש שינויים מהותיים בהצעת החוק.

ארז קמיניץ: יש שינויים, אך לא בנושא הזה.

שמאי אסיף: נציג לך את כל השינויים ברפורמה.

דוד אזולאי: השאלה אם יש שינויים מהותיים או אין שינויים מהותיים.

ארז קמיניץ: לא מהותיים במובן של נושא חדש.

ארז קמיניץ: יש מנגנון נוסף לעניין מנגנוני בקרה ושקיפות, שיפור של הסדרי ניגודי עניינים, עניין של איסור תרומות שנמצא כבר בכנסת, וכל מיני דברים נוספים שהם שיפורים להצעה, או הערות נקודתיות שהמשכנו וקיבלנו פה ושם מן הציבור ובעקבותיהן המשכנו לתקן.

ארז קמיניץ: זה לא יורד לשורשה של הרפורמה, אבל הוכנסו כמה תיקונים.

דוד אזולאי: כאשר נקבל את ההצעה המתוקנת, נבדוק את הדברים ונתייחס להצעה בהתאם.

דב חנין: קודם כול, אני מודה לך על התשובה ועל ההתייחסות.

דב חנין: אני מבקש לדעת האם – ואני מקווה שכך – בעקבות הדיונים והתהליך המסודר שהתנהל בממשלה, כפי שאדוני מתאר, נקבל ורסיה מתוקנת של ההצעה, שנוכל לראות אותה בכללותה ולהתייחס אליה?

ארז קמיניץ: כן, בוודאי.

ארז קמיניץ: נעביר ורסיה מסודרת.

דוד אזולאי: נכון לרגע זה, לא קיבלנו כלום.

ארז קמיניץ: כל ההחלטות, של ועדות השרים שדנו לאורך התקופה וגם של הממשלה בישיבתה האחרונה ובישיבת ועדת השרים שנערכה היום, אני מניח שבתוך יום-יומיים הכול יעלה לאתר האינטרנט.

ארז קמיניץ: כל ההחלטות הפרטניות מופיעות באתר האינטרנט של מזכירות הממשלה ואפשר לראות אותן.

ארז קמיניץ: נעביר כמובן לוועדה נוסח מעודכן שבו יסומנו בצורה מפורטת השינויים ביחס להצעת החוק המקורית, בוודאי.

דב חנין: בסדר גמור.

דב חנין: תודה רבה.

דב חנין: זה חיוני לנו כדי לראות את התמונה הכוללת ולא לראות רק באופן פרטני.

דב חנין: תודה.

דוד אזולאי: היות וכך הם פני הדברים, אני בהחלט מכבד את רצון הממשלה.

דוד אזולאי: כרגע אפסיק את הדיון בנושא הזה ולא אקיים הצבעה.

דוד אזולאי: אני מבקש להודיע, שיהיה ברור, אם נראה שהעסק הזה מתמשך לא תהיה ברירה, אמשיך את הדיונים בהצעת החוק, כי יש לנו בקנה עוד כמה הצעות חוק שקשורות לתכנון – אתה בוודאי יודע על מה אני מדבר – ונצטרך להמשיך את הדיון בהן.

דוד אזולאי: יש חברי כנסת שלוחצים ודורשים לקדם הצעות חוק שהגישו.

דוד אזולאי: אם תבוא הרפורמה, גם הם הסכימו להמתין עם קידום ההצעות שלהם.

דוד אזולאי: רבותי, תודה רבה לכם.

דוד אזולאי: הישיבה נעולה.